তথ্যবিবরণী                                                                       নম্বর : ৭০১

**ডাক মন্ত্রীর সাথে ফেসবুকের সাউথ এশিয়া বিষয়ক পরিচালকের সাক্ষাৎ**

ঢাকা,  ১৩ ভাদ্র  (২৮ আগস্ট) :

ডাক ও টেলিযোগাযোগ মন্ত্রী মোস্তাফা জব্বার বলেছেন, ফেসবুককে বাংলাদেশের আইন-কানুন ও বিধিবিধান মানতে হবে। একে কারো অপকর্মের হাতিয়ার হিসেবে ব্যবহার করতে দেয়া যায় না। ফেসবুক কর্তৃপক্ষকে এ বিষয়ে সর্বোচ্চ গুরুত্ব দিতে হবে। ফেসবুকে মিথ্যা তথ্য পরিবেশন ও গুজব ছড়ানোসহ এটির অপব‌্যবহারে সৃষ্ট অনাকাঙ্ক্ষিত পরিস্থিতি ব্যক্তি সমাজ এবং রাষ্ট্রই কেবল নয় এটি ফেসবুকের জন‌্যও একটি বড় চ‌্যালেঞ্জ। কেউ ভুয়া পরিচয় ব্যবহার করে যাতে ফেসবুক একাউন্ট খুলতে না পারে সে বিষয়ে ফেসবুক কর্তৃপক্ষকে উদ্যোগ গ্রহণের আহ্বান জানান মন্ত্রী।

ডাক ও টেলিযোগাযোগ মন্ত্রীর সাথে আজ ঢাকায় ডাকভবনে তাঁর দপ্তরে ফেসবুকের সেন্ট্রাল এন্ড সাউথ এশিয়া বিষয়ক পরিচালক শারিম আজিজ এবং বাংলাদেশ বিষয়ক হেড অব পাবলিক পলিসি রেজান সারোয়ার এক বৈঠকে মিলিত হন। বৈঠককালে মন্ত্রী এ আহ্বান জানান।

মন্ত্রী বলেন, ফেসবুক একাউন্টের জন্য ব্যক্তির সঠিক পরিচয় যাচাইয়ের ব্যাপারে টেলিযোগাযোগ নিয়ন্ত্রণ কমিশন ফেসবুককে সম্ভাব্য সব ধরনের সহযোগিতা করবে। ডিজিটাল প্রযুক্তি বিকাশের অগ্রদূত মোস্তাফা জব্বার বাংলাদেশ ফেসবুকের একটি বড় বাজার উল্লেখ করে বলেন, সামাজিক যোগাযোগ মাধ্যমে পণ্য ক্রয় বিক্রয়ের সুযোগ কাজে লাগিয়ে আমাদের মেয়েরাও উদ্যোক্তা হয়ে ক্ষমতায়িত হতে পারে। কিন্তু তার জন্য আমরা দেশ রাষ্ট্র ও জনগণকে অনিরাপদ হতে দিতে পারি না। প্রধানমন্ত্রী শেখ হাসিনার ডিজিটাল বাংলাদেশ কর্মসূচির ধারাবাহিকতায় দেশের দুর্গম অঞ্চলসহ সারা দেশে মানুষের দোরগোড়ায় উচ্চগতির ডিজিটাল সংযুক্তি পৌঁছানো হয়েছে। মন্ত্রী ফেসবুককে বাংলাদেশের আইন ও বিধিবিধান মেনে চলা ছাড়াও গুজব, অপপ্রচার, জঙ্গিবাদ, সাম্প্রদায়িকতা, রাষ্ট্রদ্রোহিতা, পর্নোগ্রাফি, জুয়া ও বাংলাদেশের সামাজিক-সাংস্কৃতিক মূল্যবোধবিরোধী কনটেন্ট বন্ধ করার আহ্বান জানান। ২০১৮ সালে ফেসবুক কর্তৃপক্ষের সাথে প্রথম বৈঠকের ধারাবাহিকতায় গত সাড়ে ৫ বছরে পারস্পরিক সৌহাদ্যপূর্ণ সম্পর্কের কথা তুলে ধরে তিনি বলেন, আমরা চাই ফেসবুক আমাদের রিপোর্ট করা সকল কনটেন্ট অপসারণ করুক। তিনি বলেন, ফেসবুকের ভুয়া আইডি ব্যবহার করে সামাজিক বিশৃঙ্খলা সৃষ্টির পাশাপাশি এক শ্রেণির প্রতারকের মাধ্যমে অনেকেই প্রতারিত হচ্ছেন। প্রকৃত পরিচয়পত্র দিয়ে একাউন্ট খুলতে পারলে বিদ্যমান চ্যালেঞ্জ সহজেই মোকাবিলা করা সম্ভব বলে মন্ত্রী উল্লেখ করেন।

ফেসবুক প্রতিনিধিদল বিদ্যমান সমস্যা সমাধানে নীতিগতভাবে একমত পোষণ করেছে। তারা আন্তর্জাতিক ফেক্ট চেকিংয়ের মাধ্যমেও গুজব ও অপপ্রচার সংক্রান্ত কনটেন্ট অপসারণ করা সম্ভব বলে জানান। তারা স্বীকার করেন, অন্যান্য দেশের পলিসি, আইন আর বাংলাদেশের পরিস্থিতি অনেকটাই ভিন্ন। তাই আমরা ক্ষতিকর কনটেন্টের বিষয়ে সতর্ক আছি। যে কোনো বিধি-বিধানের ক্ষেত্রে অবশ্যই মানুষের ব্যক্তিগত নিরাপত্তা বিবেচনায় রাখা উচিত। আমাদের পলিসিতে ঝুঁকিপূর্ণ কনটেন্টের বিষয়ে সচেতন থাকার বিষয়ে সরকার থেকেও বারবার বলা হয়েছে, আমরা সেই আলোকে ব্যবস্থাও নিয়েছি। ভবিষ্যতেও ফেসবুক প্রয়োজনীয় ব্যবস্থা নেবে।

#

শেফায়েত/পাশা/এনায়েত/সঞ্জীব/আব্বাস/২০২৩/২০৪৮ ঘণ্টা

তথ্যবিবরণী                                                                                                                 নম্বর :  ৭০০

**বিজ্ঞাপনে বিদেশি মডেল : ২ লাখ টাকা ফি পরিশোধ করলো কোহিনূর কেমিক্যাল**

ঢাকা, ১৩ ভাদ্র (২৮ আগস্ট) :

বিজ্ঞাপনচিত্রে বিদেশি মডেল ব্যবহারের কারণে শেষ অবধি ২ লাখ টাকা ফি পরিশোধ করেছে নির্মাতা সংস্থা কোহিনূর কেমিক্যাল কোম্পানি।

প্রতিষ্ঠানটির সাম্প্রতিক একটি সাবানের বিজ্ঞাপনে বিদেশি মডেলের উপস্থিতির বিষয়টি দৃষ্টিগোচর হলে তথ্য ও সম্প্রচার মন্ত্রণালয় থেকে এ জন্য সরকার নির্ধারিত ২ লাখ টাকা ফি মন্ত্রণালয়ের নির্দিষ্ট আর্থিক কোডে চালানের মাধ্যমে জমা দিতে নির্দেশ দেওয়া হয়।

১৯ জুন পত্রের মাধ্যমে দেওয়া নির্দেশ পালনের জন্য পরের মাসে ২৩ জুলাই মন্ত্রণালয় থেকে একটি তাগিদ পত্রও দেওয়া হয়। পরে চলতি আগস্ট মাসে উল্লিখিত ফি জমা দিয়ে চালানের কপি মন্ত্রণালয়ে পাঠিয়ে অভিযোগ থেকে অব্যাহতি চেয়েছে কোহিনূর কেমিক্যাল। উল্লেখ্য চলচ্চিত্র ও বিজ্ঞাপন শিল্পে দেশি শিল্পী-কুশলীদের অধিকার রক্ষায় বিদেশি শিল্পীর অংশগ্রহণে ২০২১ সালের জুনে এ সংক্রান্ত নীতিমালা সংশোধন করে এ ফি ধার্য করেছে সরকার।

#

আকরাম/পাশা/সঞ্জীব/রেজাউল/২০২৩/১৯১২ ঘণ্টা

তথ্যবিবরণী                                                                                                   নম্বর :  ৬৯৯

**সাবেক ধর্মমন্ত্রী অধ্যক্ষ মতিউর রহমানের মৃত্যুতে  বস্ত্র ও পাট মন্ত্রীর শোক**

ঢাকা, ১৩ ভাদ্র (২৮ আগস্ট) :

বাংলাদেশ আওয়ামী লীগের উপদেষ্টা মন্ডলীর সদস্য, সাবেক ধর্মমন্ত্রী, মুক্তিযুদ্ধের অন্যতম সংগঠক অধ্যক্ষ মতিউর রহমানের মৃত্যুতে গভীর দুঃখ ও শোক প্রকাশ করেছেন বস্ত্র ও পাট মন্ত্রী গোলাম দস্তগীর গাজী, বীরপ্রতীক ।

মন্ত্রী আজ এক শোকবার্তায় মরহুমের বিদেহী আত্মার মাগফিরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

#

সৈকত/পাশা/সঞ্জীব/আব্বাস/২০২৩/১৯৫০ ঘণ্টা

তথ্যবিবরণী                                                                                 নম্বর : ৬৯৮

**বুদ্ধিজীবীদের বিবৃতি কি বুদ্ধি খাটিয়ে শ্রমিকদের বঞ্চিত করার জন্য–প্রশ্ন তথ্য ও সম্প্রচার মন্ত্রীর**

ঢাকা, ১৩ ভাদ্র (২৮ আগস্ট) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ সম্প্রতি ড. ইউনূসের পক্ষে ৩৪ জন বুদ্ধিজীবীর বিবৃতি নিয়ে বলেছেন, ‘বুদ্ধি লোপ নাকি বুদ্ধি খাটিয়ে শ্রমিকদের ঠকানোর জন্য তারা বিবৃতিটা দিয়েছেন -সেটিই প্রশ্ন।’

আজ রাজধানীর পান্থপথে সামারাই কনভেনশন সেন্টারে টেলিভিশন ক্যামেরা-জার্নালিস্ট এসোসিয়েশন (টিসিএ) আয়োজিত জাতীয় শোক দিবস-২০২৩ উপলক্ষ্যে আলোচনা সভায় প্রধান অতিথির বক্তৃতায় সমসাময়িক প্রসঙ্গে মন্ত্রী এ কথা বলেন। পানিসম্পদ উপমন্ত্রী একেএম এনামুল হক শামীম প্রধান আলোচকের বক্তব্য দেন।

সম্প্রচার মন্ত্রী বলেন, ‘৩৪ জন বুদ্ধিজীবীর বিবৃতি দেখলাম ড. ইউনূস সাহেবের পক্ষে। ড. ইউনুস সাহেবের প্রতি যথাযথ সম্মান রেখেই বলতে চাই কেননা তিনি একজন জ্যেষ্ঠ নাগরিক এবং নোবেল পুরস্কার পেয়েছিলেন। তিনি শ্রমিকের পাওনা বুঝিয়ে দেন নাই। তার প্রতিষ্ঠানে শ্রমিকদের দেওয়ার কথা ছিল ৫ শতাংশ, যা ১২শ’ কোটি টাকার বেশি। সেই ১২শ’ কোটি টাকাকে জালিয়াতির মাধ্যমে ঘুষ দিয়ে ৪শ’ কোটি টাকা করা হয় এবং সেটাও তিনি দেন নাই। এ জন্য মামলা হয়েছে, তারপর জরিমানা হয়েছে। এখন মামলা বিচারাধীন।’

তিনি বলেন, ‘এই পরিস্থিতিতে ৩৪ জন বুদ্ধিজীবীকে বলতে চাই আপনারা যে বিবৃতি দিলেন, শ্রমিকদের পক্ষে আপনাদের কোনো বক্তব্য নাই কেন? ১২শ’ কোটি টাকা শ্রমিকদের পাওনা ছিল সেই পাওনা না দিয়ে সেটা জালিয়াতির মাধ্যমে কমিয়ে ৪শ’ কোটি টাকা করা হলো আর আপনারা সেটার পক্ষে বিবৃতি দিলেন! আপনাদের বুদ্ধিটা কি এখানে লোপ পেয়েছে, না কি বুদ্ধি খাটিয়ে শ্রমিকদের ঠকানোর জন্য বিবৃতিটা দিয়েছেন -এটি হচ্ছে আমার প্রশ্ন।’

এ সময় টিভি ক্যামেরা-জার্নালিস্টদের উদ্দেশে সম্প্রচার মন্ত্রী বলেন, প্রকৃতপক্ষে টেলিভিশনের প্রাণ হচ্ছে ক্যামেরা সাংবাদিকরা। তারা যদি শ্যুট না করে তাহলে তো টেলিভিশনে নিউজ যাবে না, সেটা নিউজের শ্যুটিং হোক কিংবা প্রোগ্রামের শ্যুটিং। তারা শ্যুট না করলে প্রযোজক, পরিচালক, নিউজ এডিটর, নিউজ কাস্টারদের কোনো কাজ নাই।

হাছান মাহ্‌মুদ বলেন, ‘ক্যামেরা সাংবাদিকদের কষ্ট করে রোদে পুড়ে, বৃষ্টিতে ভিজে অনেক প্রতিকূল পরিস্থিতির মধ্যে পড়তে হয়। অনেক সময় অনেকে তেড়ে আসে, ক্যামেরা ভেঙে দেয়। অনেক ক্যামেরা সাংবাদিক নির্যাতনের শিকার হন। এ সমস্ত ঝুঁকি নিয়ে তারা কাজটা করেন এ জন্য তথ্যমন্ত্রী হিসেবে তাদের প্রতি আমি কৃতজ্ঞতা জানাচ্ছি।’

সকল টেলিভিশন চ্যানেলের কর্তৃপক্ষকে অনুরোধ জানিয়ে তথ্য ও সম্প্রচার মন্ত্রী বলেন, ‘এই ক্যামেরা সাংবাদিকরা যাতে ঠিকভাবে বেতন পায় সে দিকে নজর দেওয়া ও তাদেরকে প্রধানমন্ত্রী ঘোষিত সার্বজনীন পেনশন স্কিমের আওতায় আনার অনুরোধ জানাই।’

পানিসম্পদ উপমন্ত্রী একেএম এনামুল হক শামীম বলেন, ‘জাতির পিতা বঙ্গবন্ধু শেখ মুজিবুর রহমানই সেই অনন্য নেতা ছিলেন, রাষ্ট্রপ্রধান বা সরকারপ্রধান হওয়ার আগেই পুরো বাঙালি জাতি যার কথা ও আদেশ মন থেকে মান্য করতো।’

টিসিএ সভাপতি শেখ মাহাবুব আলমের সভাপতিত্বে ও সাধারণ সম্পাদক শহিদুল হক জীবনের সঞ্চালনায় সভায় ইঞ্জি. মোঃ এনামুল হক এমপি, প্রধানমন্ত্রীর বিশেষ সহকারী ও আওয়ামী লীগের দপ্তর সম্পাদক বিপ্লব বড়ুয়া, বাংলাদেশ ফেডারেল সাংবাদিক ইউনিয়নের সভাপতি ওমর ফারুক, ব্রডকাস্ট জার্নালিস্ট এসোসিয়েশনের সদস্য সচিব শাকিল আহমেদ বিশেষ অতিথির বক্তব্যে ১৯৭৫ সালের ১৫ আগস্ট বঙ্গবন্ধুকে সপরিবারে হত্যার নেপথ্য কুশীলবদের বিচার দাবি করেন।

#

আকরাম/পাশা/সঞ্জীব/রেজাউল/২০২৩/১৯০৫ ঘণ্টা

তথ্যবিবরণী নম্বর : ৬৯৭

**সমন্বিত ও সম্মিলিতভাবে চলমান উন্নয়নের ধারা অব্যাহত রাখতে হবে**

**--- জ্বালানি ও খনিজ সম্পদ প্রতিমন্ত্রী**

ঢাকা, ১৩ ভাদ্র (২৮ আগস্ট):

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, সমন্বিত ও সম্মিলিতভাবে চলমান উন্নয়নের ধারা অব্যাহত রাখতে হবে। সামনের তিন-চার মাস খুবই ট্রানজিশন ও ক্রিটিক্যাল সময়। বৈশ্বিক ও অভ্যন্তরীণ অর্থনৈতিক অবস্থা বিবেচনা করে দ্রুত সিদ্ধান্ত নেয়া আবশ্যক।

প্রতিমন্ত্রী আজ সচিবালয়ে ড. মোঃ খায়েরুজ্জামান মজুমদারের অর্থ বিভাগের সচিব হিসেবে বদলি ও মোঃ নুরুল আলমের জ্বালানি ও খনিজ সম্পদ বিভাগে সচিব হিসেবে যোগদান উপলক্ষ্যে বিদায় ও বরণ অনুষ্ঠানে প্রধান অতিথির বক্তব্যে এসব কথা বলেন। তিনি বলেন, জ্বালানি ও খনিজ সম্পদ বিভাগ এবং বিদ্যুৎ বিভাগকে একই গতিতে এগুতে হবে। নিরবচ্ছিন্ন গ্যাস ও বিদ্যুৎ সরবরাহে সবাইকে আন্তরিকভাবে কাজ করা বাঞ্ছনীয়।

উল্লেখ্য, ড. মোঃ খায়েরুজ্জামান মজুমদার ১৯৯৩ সালে বাংলাদেশ সিভিল সার্ভিস (বিসিএস) (প্রশাসন) ক্যাডারের ১১ তম ব্যাচে যোগদানের মাধ্যমে কর্মজীবন শুরু করেন। পরবর্তীতে তিনি ১৩ তম ব্যাচে বিসিএস (শুল্ক ও আবগারি) ক্যাডারে যোগদান করে জাতীয় রাজস্ব বোর্ডের বিভিন্ন পদে কাজ করেছেন। অর্থ বিভাগের সামস্টিক অর্থনীতি অনুবিভাগের অতিরিক্ত সচিব থেকে জ্বালানি ও খনিজ সম্পদ বিভাগের সচিব হিসেবে ৩ জানুয়ারি ২০২৩ এ যোগদান করেছিলেন। মোঃ নুরুল আলম বিসিএস (প্রশাসন) ক্যাডারের ১৩ তম ব্যাচের একজন কর্মকর্তা। মাঠ প্রশাসনের বিভিন্ন স্তরে কাজ করে বিদ্যুৎ বিভাগের অতিরিক্ত সচিব হতে জ্বালানি ও খনিজ সম্পদ বিভাগের সচিব হিসেবে আজ যোগদান করেন।

প্রতিমন্ত্রী উভয় সচিবের সাফল্য কামনা করে বলেন, অর্পিত দায়িত্ব নিষ্ঠার সাথে পালন করলে দেশ ও দশের আরো সুফল বয়ে আসবে।

#

আসলাম/পাশা/সঞ্জীব/জয়নুল/২০২৩/১৮৪০ ঘণ্টা

তথ্যবিবরণী নম্বর : ৬৯৬

**সাবেক ধর্মমন্ত্রীর মৃত্যুতে আবুল হাসানাত আবদুল্লাহ’র শোক**

বরিশাল, ১৩ ভাদ্র (২৮ আগস্ট):

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ সাবেক ধর্মমন্ত্রী, আওয়ামী লীগের উপদেষ্টা পরিষদের সদস্য ও বীর মুক্তিযোদ্ধা অধ্যক্ষ মতিউর রহমানের মৃত্যুতে গভীর শোক প্রকাশ করেছেন।

তিনি আজ এক শোকবার্তায় বলেন, একুশে পদকপ্রাপ্ত এ মহান নেতা ছিলেন জাতির পিতা বঙ্গবন্ধু শেখ মুজিবুর রহমানের একজন ঘনিষ্ঠ সহচর ও খাঁটি দেশপ্রেমিক। জননেতা মতিউর রহমান মহান মুক্তিযুদ্ধ ও ঐতিহাসিক ভাষা আন্দোলনে গুরুত্বপূর্ণ ভূমিকা রেখেছেন। এ মহান রাজনীতিবিদের মৃত্যুতে জাতির এক অপূরণীয় ক্ষতি হলো।

আবুল হাসানাত আবদুল্লাহ্ মরহুমের রুহের মাগফেরাত কামনা করে শোকার্ত পরিবারবর্গের প্রতি আন্তরিক সমবেদনা জ্ঞাপন করেন।

#

আহসান/পাশা/সঞ্জীব/জয়নুল/২০২৩/১৭০০ ঘণ্টা

তথ্যবিবরণী                                                                                 নম্বর : ৬৯৫

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৩ ভাদ্র (২৮ আগস্ট) :

স্বাস্থ্য অধিদপ্তরের তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ২১ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ২ দশমিক ১৪ শতাংশ। এ সময় ৯৮৩ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১২ হাজার ৭৬৫ জন।

#

সুলতানা/পাশা/সঞ্জীব/রেজাউল/২০২৩/১৬২৮ ঘণ্টা

তথ্যবিবরণী                                                                       নম্বর : ৬৯৪

**কৃষি উৎপাদনশীলতায় জ্ঞান স্থানান্তর বিষয়ক আন্তর্জাতিক প্রশিক্ষণ কোর্সের উদ্বোধন**

ঢাকা,  ১৩ ভাদ্র  (২৮ আগস্ট) :

এশিয়ান প্রোডাক্টিভিটি অর্গানাইজেশন (এপিও) এবং বাংলাদেশের ন্যাশনাল প্রোডাক্টিভিটি অর্গানাইজেশন (এনপিও) এর যৌথ উদ্যোগে আয়োজিত ‘নলেজ ট্রান্সফার টু ইমপ্রোভ এগ্রিকালচারাল প্রোডক্টিটিভিটি’ শীর্ষক আন্তর্জাতিক প্রশিক্ষণ কোর্স আজ শুরু হয়েছে।  কৃষি উৎপাদনশীলতা উন্নত করার জন্য জ্ঞান স্থানান্তর বিষয়ে পাঁচদিনব্যাপী এ প্রশিক্ষণ কোর্সে এপিওভুক্ত কম্বোডিয়া, ফিজি, ভারত, ইন্দোনেশিয়া, মালয়েশিয়া, নেপাল, পাকিস্তান, ফিলিপাইন, চীন প্রজাতন্ত্র, শ্রীলংকা, থাইল্যান্ড, ভিয়েতনাম এবং স্বাগতিক বাংলাদেশের ২৪ জন প্রতিনিধি অংশগ্রহণ করছেন।

আজ রাজধানীর একটি হোটেলে ন্যাশনাল প্রোডাক্টিভিটি অর্গানাইজেশন (এনপিও) এর মহাপরিচালক এবং বাংলাদেশে এপিও’র বিকল্প পরিচালক মো: মেজবাহুল আলমের সভাপতিত্বে উদ্বোধনী অনুষ্ঠানে প্রধান অতিথি হিসেবে উপস্থিত ছিলেন শিল্প মন্ত্রণালয়ের অতিরিক্ত সচিব শেখ ফয়েজুল আমীন। এছাড়া, এপিও’র মহাসচিব এর পক্ষে বক্তব্য রাখেন তোশিনোরি মিৎসুনাগা।

           প্রশিক্ষণ কোর্সের বিষয়গুলির মধ্যে রয়েছে কৃষিজ্ঞান স্থানান্তর এবং সরঞ্জাম ও প্রযুক্তির ধরন এবং ভূমিকা, জাপান, ভারত ও বাংলাদেশে কৃষি সম্প্রসারণ পরিষেবা এবং স্মার্ট কৃষির উন্নয়ন, বাংলাদেশে সমবায় ভিত্তিক গ্রামীণ উন্নয়ন এবং সম্প্রসারণ কার্যক্রম, কৃষি সম্প্রসারণের দিকনির্দেশনা, কৃষক থেকে কৃষকে জ্ঞান বিনিময় বৃদ্ধির জন্য একটি ইকোসিস্টেম তৈরি করা।

           সাম্প্রতিক বছরগুলিতে এপিও সদস্য দেশের কৃষি উৎপাদনের মূল্য প্রায় ১ ট্রিলিয়ন মার্কিন ডলারে পৌঁছেছে (এফএও, ২০২১)। কৃষি গবেষণা ইনস্টিটিউট এবং সংস্থাগুলির গবেষণা ও উন্নয়নের অগ্রগতি সেক্টরে উৎপাদন এবং উৎপাদনশীলতার ক্রমাগত বৃদ্ধি সমর্থনে গুরুত্বপূর্ণ ভূমিকা পালন করেছে। এগ্রিকালচারাল নলেজ অ্যান্ড ইনফরমেশন সিস্টেম (AKIS) প্রাসঙ্গিক স্টেকহোল্ডারদের মধ্যে জ্ঞান ভাগাভাগি করতে সহায়তা করে।

এ প্রশিক্ষণ কোর্সের উদ্দেশ্য হলো কৃষকদের কাছে জ্ঞান স্থানান্তর পদ্ধতির ধারণা, ব্যবস্থাপনা এবং মডেল বোঝা, এই ধরনের স্থানান্তর প্রয়োগ করার পদ্ধতি এবং কৌশলগুলি ব্যাখ্যা করা, জ্ঞান স্থানান্তর এবং উদ্ভাবন মডেলের সর্বোত্তম অনুশীলনগুলি থেকে সাফল্যের মূল কারণগুলি সম্পর্কে জানা এবং এপিও সদস্যদের মধ্যে তাদের প্রয়োগ করার সম্ভাবনাগুলি অন্বেষণ করা।

#

মাহমুদুল/মেহেদী/পরীক্ষিৎ/শাম্মী/কামাল/২০২৩/১৫৩০ ঘণ্টা

তথ্যবিবরণী                                                                   নম্বর : ৬৯৩

**সাবেক ধর্মমন্ত্রী অধ্যক্ষ মতিউর রহমানের** **মৃত্যুতে মন্ত্রিপরিষদের সদস্যবৃন্দের শোক**

ঢাকা, ১৩ ভাদ্র (২৮ আগস্ট) :

আওয়ামী লীগের উপদেষ্টা পরিষদের সদস্য, প্রবীণ রাজনীতিবিদ ও সাবেক ধর্মমন্ত্রী অধ্যক্ষ মতিউর রহমানের মৃত্যুতে মন্ত্রী ও প্রতিমন্ত্রীবর্গ গভীর শোক ও দুঃখ প্রকাশ করেছেন।

পৃথক পৃথক শোকবার্তায় তাঁরা মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

সাবেক ধর্মমন্ত্রী ও বীর মুক্তিযোদ্ধা অধ্যক্ষ মতিউর রহমানের মৃত্যুতে গভীর শোক ও দুঃখ প্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মেল হক, সড়ক পরিবহন ও সেতুমন্ত্রী ওবায়দুল কাদের; কৃষিমন্ত্রী ড. মোঃ আব্দুর রাজ্জাক; তথ্য ও সম্প্রচার মন্ত্রী ড. হাছান মাহ্‌মুদ; পরিকল্পনামন্ত্রী এম এ মান্নান; বাণিজ্যমন্ত্রী টিপু মুনশি; সমাজকল্যাণ মন্ত্রী নুরুজ্জামান আহমেদ; মৎস্য ও প্রাণিসম্পদ মন্ত্রী শ ম রেজাউল করিম; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; বিজ্ঞান ও প্রযুক্তি মন্ত্রী স্থপতি ইয়াফেস ওসমান এবং প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ।

এছাড়াও শোক প্রকাশ করেছেন শিল্প প্রতিমন্ত্রী কামাল আহমেদ মজুমদার; সমাজকল্যাণ প্রতিমন্ত্রী মোঃ আশরাফ আলী খান খসরু; পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য; গৃহায়ন ও গণপূর্ত প্রতিমন্ত্রী শরীফ আহমেদ; সংস্কৃতি বিষয়ক প্রতিমন্ত্রী কে এম খালিদ; মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা; ধর্ম বিষয়ক প্রতিমন্ত্রী মোঃ ফরিদুল হক খান এবং পরিকল্পনা প্রতিমন্ত্রী ড. শামসুল আলম।

#

মেহেদী/পরীক্ষিৎ/শাম্মী/মাহমুদা/আসমা/২০২৩/১৫২৮ ঘণ্টা

তথ্যবিবরণী নম্বর : ৬৯২

**সাবেক প্রধান তথ্য কমিশনার মরতুজা আহমদের মায়ের মৃত্যুতে তথ্যমন্ত্রীর শোক**

ঢাকা, ১৩ ভাদ্র (২৮ আগস্ট) :

সাবেক প্রধান তথ্য কমিশনার মরতুজা আহমদের মাতা রত্নগর্ভা সম্মাননায় ভূষিত সুফিয়া আখতার খানমের মৃত্যুতে গভীর শোক ও দুঃখ প্রকাশ করেছেন তথ্যমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

গতকাল রাত ১১ টার দিকে রাজধানীর একটি হাসপাতালে সুফিয়া আখতার খানমের ইন্তেকালের সংবাদে শোকাহত মন্ত্রী প্রয়াতের বিদেহী আত্মার শান্তি কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

সম্প্রচারমন্ত্রী তাঁর শোকবার্তায় বলেন, ‘উচ্চশিক্ষিত সম্ভ্রান্ত মহীয়সী এই মা তার নয়টি সন্তানকে শিক্ষা ও জ্ঞানের আলোয় বড় মানুষ হিসেবে গড়েছেন। তিনি আদর্শ মাতৃত্বের উদাহরণ হয়ে থাকবেন।’

সচিব ও পরে প্রধান তথ্য কমিশনারের দায়িত্ব পালন শেষে অবসরে যাওয়া মরতুজা আহমদ জানান, আজ বাদ আছর সিলেটের হযরত শাহজালাল (রা:) মাজার মসজিদে জানাযা শেষে সেখানকার দরগা শরীফে সুফিয়া আখতার খানমের মরদেহ সমাধিস্থ হবে।

#

আকরাম/মেহেদী/পরীক্ষিৎ/শাম্মী/মাহমুদা/আসমা/২০২৩/১০২০ ঘণ্টা